Oliver Blume, a Porsche vezetője bemutatja a Gran Turismo új generációját

**Nagy leleplezés Berlinben: az új Panamera világpremierje**

**Berlin.** A mai nap folyamán, kedden a Porsche Berlinben ünnepelte az új Panamera világpremierjét látványos fényjátékkal, zenével és koreográfiával. A nemzetközi sajtó több mint 300 képviselője, valamint politikusokból, üzletemberekből, sportolókból és ügyfelekből álló vendégek láthatták elsőként a Gran Turismo első generációját, amelyet alapjaiban építettek fel újra. Az új Porsche Panamera két, egymásnak ellentmondó jellemzőt egyesít, még az eddiginél is jobban: egy vérbeli sportautó teljesítményét egy luxusautó kényelmével.

„A Panamerával a luxus sportlimuzinok szegmensébe léptünk. 2009-es bemutatkozása óta több mint 150.000 Panamerát értékesítettünk. Az itt látható új modell egy alapjaiban megújult autó – új motorokkal, új formatervvel és új technológiákkal. Szintén újdonság, hogy az új generációt immár teljes mértékben a lipcsei gyárunkban készítjük. Egyúttal befektettünk 500 millió eurót – a teljesen új karosszériagyártó üzemmel együtt,” hangsúlyozta Oliver Blume, a Porsche AG igazgatósági tanácsának elnöke.

Az új Panamera formanyelve a még dinamikusabb tetővonallal, valamint a sportautó-ikon karakteres formai megoldásaival egyértelmű hivatkozást jelent a Porsche 911-re. „A szemlélődőknek azonnal feltűnik a kupészerű tetővonal, de ez most sokkal ’gyorsabb’, sokkal dinamikusabb, és vadonatúj oldalablak-kialakítást foglal magában, amely még inkább kihangsúlyozza a kupészerű oldalnézetet,” mondta Michael Mauer, a Porsche AG dizájnrészleg vezetője, aki elmagyarázta az új modell számára megalkotott formatervezési célokat. „Az új Panamerának azonnal beazonosíthatónak kell lennie Panameraként, de egyúttal új modellnek is kell látszódnia. Az erősségeit tovább fejlesztettük, a gyengeségeit megszüntettük, és mindenek felett karakterét megőriztük.”

A Panamera új biturbó motorjai még erősebbek, és az új, nyolcfokozatú duplakuplungos váltónak (PDK II) köszönhetően akár 16 százalékkal üzemanyag-takarékosabbak. November elején a Panamera háromféle motorral és kizárólag összkerékhajtással lép piacra: Panamera Turbóként 550, Panamera 4S formájában 440 és Panamera 4S Diesel-ként 422 lóerővel.

Annak érdekében, hogy még inkább összekösse a kényelmet és a sportosságot, a Panamera olyan felszereltségeket kaphat, mint az új, háromkamrás légrugózás, a hátsókerék-kormányzás és az ugyancsak új, elektronikus 4D Chassis Control futóművezérlő rendszer. Számos új vezetési segédrendszer fokozza a kényelmet és a biztonságot.

Az új Panamera személyében a Porsche egyúttal bemutatja jövőközpontú kijelző és vezérlés koncepcióját. Okostelefon-szerű felhasználói felületének és személyre szabható LED-es kijelzőinek köszönhetően az új Porsche Advanced Cockpit lenyűgöz intuitív funkcionalitásával. Továbbá az új Porsche Communication Management (PCM 4.1) a kapcsolódás teljesen új lehetőségeit kínálja intelligens digitális funkciói, valamint online szolgáltatásai révén. A már rendelhető új Panamera összes modellváltozatához elérhető a Porsche Connect. Ez digitális szolgáltatások és alkalmazások hozzáadásával bővíti ki a jármű lehetőségeit, mint például bizonyos járműfunkciók okostelefonos távvezérlése – és még sok más annak érdekében, hogy a vezetéssel eltöltött időt még hatékonyabban használhassák ki.

*Képanyag a Porsche Newsroom-ban (*[*http://newsroom.porsche.de)*](http://newsroom.porsche.de)), valamint *akkreditált újságírók számára a Porsche sajtóadatbankjában (*[*https://presse.porsche.de)*](https://presse.porsche.de)) *érhető el.*

Panamera Turbo: vegyes üzemanyag-fogyasztás: 9,4 – 9,3 l/100 km, város: 12,9 – 12,8 l/100 km, városon kívül: 7,3 – 7,2 l/100 km;

CO2-kibocsátás: 214 – 212 g/km

Panamera 4S: vegyes üzemanyag-fogyasztás: 8,2 – 8,1 l/100 km, város: 10,2 – 10,1 l/100 km, városon kívül: 6,8 – 6,7 l/100 km;

CO2-kibocsátás: 186 – 184 g/km

Panamera 4S Diesel: vegyes üzemanyag-fogyasztás: 6,8 – 6,7 l/100 km, város: 7,9 l/100 km, városon kívül: 5,9 – 5,8 l/100 km;

CO2-kibocsátás: 178 - 176 g/km